**SVETOVALNA STORITEV (SS)**

Svetovalno storitev (SS), ki se izvaja **1 uro tedensko** za otroke s posebnimi potrebami poleg pomoči za premagovanje primanjkljajev, ovir oziroma motenj in učne pomoči v izobraževalnih programih s prilagojenim izvajanjem in dodatno strokovno pomočjo, opredeljuje-ta **Zakon** o usmerjanju otrok s posebnimi potrebami **(ZUOPP-1)** ter **Pravilnik** o dodatni strokovni in fizični pomoči za otroke s posebnimi potrebami (Ur. l. RS, št. 88/2013).

S svetovalno storitvijo se zagotavlja **podporno okolje,** ki vključuje tudi delo vsemi osebami, ki delajo in živijo z otrokom.

|  |
| --- |
| **Svetovalna storitev obsega:** |

 **Delo z otrokom:**
– svetovanje glede ustreznih prilagoditev in pripomočkov,
– individualni pogovori ,
– hospitacije v oddelku,
– svetovanje glede prilagoditev v domačem okolju,
– svetovanje glede ustreznosti izbire poklica,
– svetovanje ob konkretno izpostavljenih problemih, dilemah, vprašanjih …

**Delo s starši:**
– svetovanje staršem ob vključitvi,
– predstavitev pomena in izvajanja specialnih znanj,
– svetovanje glede prilagojenih gradiv ter prilagojenih pripomočkov,
– delavnice za starše, sorojence in širšo družino (stari starši),
– roditeljski sestanki za starše,
– svetovanje ob konkretno izpostavljenih problemih, aktualnih vprašanjih …

**Sodelovanje s šolo**
– izobraževanje strokovnih delavcev – seminarji, predstavitve posebnih potreb otroka, didaktičnih pripomočkov in opreme, gradiv ter prilagoditev,
– predstavitev posebnih potreb otroka vrstnikom v oddelku (predstavitev posebnih potreb otroka, opreme, pomen prilagoditev, načini komuniciranja z otrokom…),
– sodelovanje v strokovni skupini pri izdelavi individualiziranega programa, dopolnitvah le-tega ter evalvaciji,
– ustreznost prilagoditve okolja in svetovanje,
– svetovanje učiteljem in drugim strokovnim delavcem šole, v katero je vključen otrok,
– svetovanje ob težavah, dilemah, vprašanjih …

**Delo z vrstniki in njihovimi starši**
– predstavitev dela z otrokom/učencem v oddelku vrstnikom, staršem … na sestanku,
–predstavitve/pogovor na temo primanjkljaja oz. ovire vključenega otroka za sovrstnike,
– svetovanje ob problemih, dilemah, vprašanjih …

**Delo z zunanjimi inštitucijami**
– sodelovanje s strokovnjaki drugih področij (zdravstvo, fizioterapija, delovna terapija, psihiatrija, oftalmologija, pedopsihiatrija …),
– sodelovanje s humanitarnimi ustanovami,
– sodelovanje z Zavodom RS za šolstvo,
– sodelovanje s centri za socialno delo,
– sodelovanje z društvi, občino,
– sodelovanje z distributerji specialne didaktične opreme, optičnih pripomočkov …

**Trajanje SS**

Ura svetovalne storitve **(1 SS)** traja **45 minut.** Beležijo se v e-obliki pod rubriko svetovalna storitev. Svetovalna storitev lahko poteka v strnjeni obliki za več otrok skupaj, tudi v obliki izobraževanj za strokovne delavce, starše, stikov z učenci itd.

**Izvajalci SS**

Dodatno strokovno pomoč izvajajo **strokovni delavci vrtca, šole** ali zavoda, lahko pa tudi zunanji strokovni delavci, ki izpolnjujejo s predpisi določene pogoje.

To delo ni sistemizirano, temveč sodi med drugo delo, izven učne obveznosti.

**Izvajalce** svetovalne storitve (SS) **določi strokovna skupina** z individualiziranim programom. Sprejmejo se dogovori, kaj bi bilo za otroka glede na posebnosti najbolj potrebno in primerno. Vse to se zapiše v individualiziranem programu otroka/učenca. Pri načrtovanju SS je treba slediti **ciljem** individualiziranega programa **(IP).**